Suruhanjaya 9/11

Suruhanjaya Negara Tentang Serangan Pengganas Terhadap Amerika Syarikat (), atau lebih dikenali sebagai Suruhanjaya 9/11 (9/11 Commission), didirikan pada 27 November 2002, dengan tujuan "menyediakan laporan yang selengkap-lengkapnya tentang keadaan sekitar serangan 11 September 2001", termasuk sejauh mana pihak berwajib bersiap sedia dan gerak balas segera terhadap serangan itu.

Suruhanjaya ini juga dimandatkan untuk memberikan usul-usul yang bertujuan mencegah serangan sedemikian pada masa akan datang.

Dipengerusikan oleh bekas Gabenor New Jersey, Thomas Kean, suruhanjaya ini terdiri daripada lima orang ahli Demokrat dan lima orang ahli Republikan. Suruhanjaya ini dibentuk oleh perundangan Kongres, dan rang undang-undangnya diterima oleh Presiden George W. Bush.

Laporan muktamad suruhanjaya ini adalah panjang lebar dan berasaskan temu ramah dan testimoni yang terperinci. Kesimpulan utamanya adalah bahawa kegagalan Agensi Perisikan Pusat (CIA) dan Biro Penyiasatan Persekutuan (FBI) membolehkan serangan pengganas itu berlaku, dan seandainya agensi-agensi tersebut bertindak dengan lebih bijaksana dan agresif, serangan itu mungkin dapat dielakkan.

Selepas penerbitan laporan muktamadnya, suruhanjaya ini ditutup pada 21 Ogos 2004. Suruhanjaya ini merupakan usaha penyiasatan terakhir oleh kerajaan persekutuan terhadap peristiwa 9/11, selain laporan NIST mengenai keruntuhan 7 World Trade Center.

Ahli
Thomas Kean (Pengerusi) - Republikan, bekas Gabenor New Jersey
Lee H. Hamilton (Naib Pengerusi) - Demokrat, bekas Wakil AS dari Daerah ke-9 negeri Indiana
Richard Ben-Veniste - Demokrat, wakil, bekas ketua Pasukan Petugas Watergate di Pejabat Pendakwa Raya Khas Watergate
Max Cleland - Demokrat, bekas Senator A.S. dari negeri Georgia. Meletak jawatan pada tahun 2003, atas alasan "Rumah Putih menyembunyikan sesuatu"

Fred F. Fielding - Republikan, wakil dan bekas Peguam Rumah Putih
Jamie Gorelick - Demokrat, bekas Timbalan Peguam Negara sewaktu pentadbiran Presiden Bill Clinton
Slade Gorton - Republikan, bekas Senator A.S. dari negeri Washington
Bob Kerrey - Demokrat, Presiden New School University dan bekas Senator A.S. dari negeri Nebraska. Menggantikan Max Cleland selaku Pesuruhjaya Demokrat selepas peletakan jawatan Cleland.
John F. Lehman - Republikan, bekas Setiausaha Tentera Laut
Timothy J. Roemer - Demokrat, bekas Wakil A.S. dari daerah ke-3 negeri Indiana
James R. Thompson - Republikan, bekas Gabenor Illinois

Antara kakitangan suruhanjaya termasuk:

Philip D. Zelikow, Pengarah Eksekutif/Pengerusi
Christopher Kojm, Timbalan Pengarah Eksekutif
Daniel Marcus, Peguam Am
John J. Farmer, Peguam Kanan
Janice Kephart, Peguam
Alvin S. Felzenberg, Jurucakap

Laporan

Suruhanjaya ini mengeluarkan laporan muktamadnya pada 22 Julai 2004. Selepas mengeluarkan laporan ini, Pengerusi Suruhanjaya, Thomas Kean menegaskan bahawa kedua-dua Presiden Bill Clinton dan George W. Bush "tidak diberi khidmat dengan baik" oleh FBI dan CIA. Suruhanjaya ini menemu ramah seramai 1,200 orang di 10 negara serta mengkaji lebih 2.5 juta halaman dokumen, termasuk dokumen keselamatan negara yang teramat sulit. Sebelum dikeluarkan oleh suruhanjaya, laporan awam terakhir dipantau untuk mencari maklumat yang mungkin sulit dan disunting di mana perlu.

Selain itu, suruhanjaya ini turut mengeluarkan beberapa laporan tambahan mengenai pembiayaan, perjalanan dan hal-hal lain berkenaan pengganas.

Kritikan
Suruhanjaya ini dibidas atas dakwaan banyaknya konflik kepentingan sesama pesuruhjaya dan kakitangan (cth., Philip D. Zelikow, Pengarah Eksekutif/Pengerusi Suruhanjaya 9/11 mengarang sebuah buku bersama Condoleezza Rice pada tahun 1995)  Lebih-lebih lagi, laporan suruhanjaya ini turut dibidas oleh para pesuruhjaya itu sendiri dan pihak lain.

Para ahli suruhanjaya dilantik oleh George W. Bush dan juga Kongres, maka timbulnya kritikan bahawa suruhanjaya ini tidak benar-benar bebas daripada kerajaan Amerika Syarikat yang sepatutnya mengkaji tindak-tanduknya. Dalam laporannya, suruhanjaya menegaskan bahawa "tujuan[nya] bukan untuk menyalahkan sesiapa individu," tetapi rasional ini dipercayai oleh para pembidas sebagai mengaburi perkara sebenar demi memuaskan politik konsensus.

Lihat juga
Laporan Suruhanjaya 9/11
Teori konspirasi 11 September

Rujukan

Pautan luar

  
 The Complete 9/11 Commission Report (PDF 7 MB) 

 
Suruhanjaya kebangsaan Amerika Syarikat